Clever og Uno-X dropper samarbejdet

Clever og Uno-X går hver til sit. Fra 1. juni 2026 bliver Uno-X nemlig fjernet fra Clevers partnernetværk, og det betyder, at Clever-kunder mister adgangen til Uno-X’ ladestandere. Det gælder både, hvis man plejer at lade med Clever-brik, og hvis man bruger Clever-appen. Adgangen lukker automatisk, og der er ikke lagt op til en overgangsperiode.

For de fleste elbilister er det næppe en katastrofe. Men for dem, der har haft en Uno-X-lader som fast holdepunkt på pendlerruten, ved sommerhuset eller tæt på hjemmet, kan ændringen mærkes fra den ene dag til den anden.

Ét abonnement dækker ikke nødvendigvis alt

Clever One sælges især på enkelheden. Betal et fast beløb, lad derhjemme og brug Clevers netværk, når du er på farten. Men bruddet med Uno-X viser også bagsiden af den model: Når netværket ændrer sig, ændrer værdien af abonnementet sig også.

Fra 1. juni skal Clever-kunder derfor finde andre ladere i Clever-appen, hvis de tidligere har brugt Uno-X som en del af deres vante ladehverdag. Vil man fortsat lade hos Uno-X, skal det ske uden om Clever. Det kan for eksempel være via Uno-X’ egne løsninger eller andre betalingsmuligheder, afhængigt af hvad der tilbydes på den enkelte station.

Clever giver ingen forklaring

Clever har orienteret de berørte kunder direkte, men der er ikke kommet en nærmere forklaring på, hvorfor samarbejdet stopper. Selskabet oplyser blot, at Uno-X ikke længere er en del af partnernetværket. I Danmark samarbejder Clever med:

IONITY

Apcoa

Allego

By&Havn

Eviny

EWII

Stella

PowerGo

Uno-X og Clever startede samarbejdet den 11. september 2024.

Clever og Uno-X dropper samarbejdet