Nu kan Clever-kunder lynlade hos Uno-X

Fra i dag kan kunder hos ladeudbyderen Clever tanke strøm ved Uno-X lynladepunkter i hele Danmark – uden ekstra omkostninger. Både app og ladebrik virker nu på alle Uno-Xs danske ladelokationer. Det oplyser Clever i en pressemeddelelse.

– Aftalen kan sammenlignes med, at du kan streame film på Disney+, selv om du har et Netflix-abonnement. Clevers abonnementskunder kan således fra i dag lynlade på alle Uno-Xs ladelokationer – uden ekstra omkostninger. Samarbejdet markerer et stort skridt mod, hvordan vi i fællesskab kan blive bedre til at udnytte hinandens ladenetværk, så de kommer endnu flere til gode, siger Casper Kirketerp-Møller, CEO hos Clever.

Samarbejdet dækker ikke kun Uno-Xs eksisterende ladelokationer. Virksomheden har ambitiøse vækstplaner og udvider allerede i år sit netværk med omkring 60 nye lynladepunkter i Danmark. Inden udgangen af 2025 forventer selskabet at have omkring 400 lynlademuligheder i landet.

Det er ikke kun ved Uno-Xs egne ladelokationer, at elbilister kan oplade deres biler. Uno-X Mobility er i fuld gang med at opsætte lynladere ved REMA 1000-supermarkeder, hvor der allerede er etableret lynladere ved tre lokationer. Ambitionen er at udvide antallet af lynlademuligheder til en hel del flere REMA 1000-supermarkeder i Danmark.

I august åbnede Uno-X Mobility også sin første lynladeplads ved 7-Eleven i Rødekro, og der er planer om at etablere ladelokationer i samarbejde med 7-Eleven inden for den nærmeste fremtid.

– Uanset om Clevers kunder har behov for at lade bilen og komme hurtigt videre, lade mens de handler i REMA 1000, eller få noget sundt og godt til turen hos 7-Eleven, så glæder vi os til deres besøg, siger Bo Bendixen, CFO og kommerciel ansvarlig hos Uno-X eMobility.

Fakta:

Aftalen træder i kraft den 11. september 2024.

Aftalen gælder kun for ladninger hos Uno-X i Danmark.

Uno-Xs lynladere vil være synlige i Clevers app, hvor Clevers kunder kan bruge ladepunkterne på samme måde som Clevers egne ladere.

Uno-X Mobility er en del af Reitan Retail, som også inkluderer brands som REMA 1000, 7-Eleven og Narvesen, Pressbyrån mm.

Nu kan Clever-kunder lynlade hos Uno-X